10tons-pelikehittäjä teki Crimsonland-räiskintäpelillään yllättävän vedon. Monen monelle muullekin alustalle aikaisemmin julkaistu Crimsonland näet julkaistiin iOS-alustalle jokseenkin erikoisesti hinnoiteltuna versiona.

Pelin voi näet ladata ilmaiseksi, jolloin voi pelata Survival-pelitilaa ja kymmentä ensimmäistä kenttää. Sen jälkeen toivotaankin maksua – mutta vähän erilaisessa muodossa. Pelaaja saa näet ihan itse valita maksaako 5, 10 vai 15 dollaria.

Mitään bonuksia ei isommalla summalla saa. Vain hyvän mielen pelintekijöiden tukemisesta. Ja samalla isommalla summalla voi myös osoittaa, jos pitää pelistä aivan ylettömän kovasti.

Alkupäivien myyntiluvut ovat jo osoittaneet, että ”yllättävän moni” maksaa mielellään sen kympin ja jopa viistoistasen. Tekijöiden oma arvaus on, että myyntien tasaantuessa launchin jälkeen yli 90 prosenttia ostajista maksaa vitosen.

10tonsin kannalta ”valitse mitä maksat” toimii myös oivana kokeiluna iOS-pelaajien maksuvalmiudesta.

Mainio suomiräiskintä on saanut alustavasti hyvän vastaanoton pelaajilta, mutta Applelle peli oli pikkuisen liikaa. Crimsonland näet suorastaan piilotellaan App Storen listoilla, sillä pelin yltiöpäinen digiverenroiskinta oli amerikkalaisfirmalle pikkuisen liikaa. Toivottavasti peli hittiytyy, sillä kyllä nyt pieni punahurme sopisi tosi nätisti top kymppiin.

Crimsonland julkaistiin alkujaan PC:lle yli vuosikymmen sitten. Nyttemmin peli on nähty uusittuina remaster-versioina sekä PC:llä että Macilla, PS4:llä ja PS Vitalla. iOS-version kohdalla voidaankin jännätä kovasti sitä, että millaisen vastaanoton PC-kulttiklassikko saa modernin pelaajayleisön edessä. Ainakin muutaman vuoden takainen Death Rally (Remedy) –uusversio toimi todella hyvin.

Crimsonlandin mobiiliversio laskeutuu myöhemmin myös Androidille.

Lisätietoja: Crimsonland iOS

Lisätietoja: http://www.10tons.com/

Lisää aiheesta

Crimsonland (PC, PS4, PSV)